U-I-124/01
Natisni
Opravilna št.:
U-I-124/01
Datum odločitve:
28. 6. 2001
Objavljeno:
OdlUS X, 138
ECLI:
ECLI:SI:USRS:2001:U.I.124.01
Akt:
Zakon o preoblikovanju prostih carinskih prodajaln na cestnih mejnih prehodih z državami članicami Evropskih skupnosti, ki delujejo v okviru Evropske unije, v mejne prodajalne in o posebnih ukrepih nadzora teh prodajaln (Uradni list RS, št. 13/01) (ZPPCPEU)
Izrek:
Pobuda za začetek postopka za oceno ustavnosti Zakona o preoblikovanju prostih carinskih prodajaln na cestnih mejnih prehodih z državami članicami Evropskih skupnosti, ki delujejo v okviru Evropske unije, v mejne prodajalne in o posebnih ukrepih nadzora teh prodajaln (Uradni list RS, št. 13/01) se zavrže.
Evidenčni stavek:
Ker pobudnik ni izkazal pravnega interesa, je Ustavno sodišče pobudo zavrglo. Posamezni delničar ne izkazuje pravnega interesa za izpodbijanje predpisov, ki se nanašajo na družbo in ki urejajo pravice, pravni položaj te družbe.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Gospodarstvo, preoblikovanje prostih carinskih prodajaln.
Spreminjanje pogojev za opravljanje gospodarske dejavnosti.
Pravna podlaga:
Ustava, 162. čl.
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-226/98 z dne 24. 6. 1998 - OdlUS VII,143.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Matjaž Gerlanc, Velenje
Datum vloge:
6. 6. 2001
Vrsta odločitve:
sklep
Vrsta rešitve:
zavrženje
Dokument:
US20885
Dokument v PDF obliki:
U-I-124-01.pdf
120 KB
Prenesite datoteko
U-I-124/01-5
28. 6. 2001
S K L E P
Ustavno sodišče je v postopku za preizkus pobude Matjaža Gerlanca iz Velenja na seji dne 28. junija 2001
s k l e n i l o:
Pobuda za začetek postopka za oceno ustavnosti Zakona o preoblikovanju prostih carinskih prodajaln na cestnih mejnih prehodih z državami članicami Evropskih skupnosti, ki delujejo v okviru Evropske unije, v mejne prodajalne in o posebnih ukrepih nadzora teh prodajaln (Uradni list RS, št. 13/01) se zavrže.
O b r a z l o ž i t e v
1. Pobudnik izpodbija Zakon o preoblikovanju prostih carinskih prodajaln na cestnih mejnih prehodih z državami članicami Evropskih skupnosti, ki delujejo v okviru Evropske unije, v mejne prodajalne in o posebnih ukrepih nadzora teh prodajaln (v nadaljevanju ZPPCPEU). Zatrjuje kršitev 14. člena, 5. člena, 3. člena in 26. člena Ustave. Svoj pravni interes utemeljuje z navedbama, da je državljan Republike Slovenije in da je delničar podjetja Kompas MTS, ki je imetnik prostocarinske prodajalne.
Pobudnik predlaga, naj Ustavno sodišče zadevo prednostno obravnava in izpodbijani zakon razveljavi.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Vsebina ZPPCPEU je urejanje (spreminjanje) pogojev za opravljanje gospodarske dejavnosti, in sicer pogojev za opravljanje trgovinske dejavnosti v dosedanjih prostih carinskih prodajalnah, ki naj bi se preoblikovale v mejne prodajalne.
4. S sklepom Ustavnega sodišča št. U-I-55/01 z dne 17. 5. 2001 je bila pobudniku zaradi pomanjkanja pravnega interesa že zavržena pobuda za oceno ustavnosti istega zakona, ki jo je vložil dne 8. 3. 2001, v kateri je utemeljeval svoj pravni interes kot državljan Republike Slovenije in kot kupec v prostih carinskih prodajalnah. Ustavno sodišče se sklicuje na razloge iz navedenega sklepa pri ugotovitvi, da pobudnik kot državljan Republike Slovenije ne izkazuje pravnega interesa za izpodbijanje navedenega predpisa, saj mora biti pravni interes neposreden in konkreten, ne pa splošen in abstrakten.
5. V tej pobudi skuša pobudnik izkazati svoj pravni interes tudi z navedbo, da je delničar ene od družb, ki je imetnica prostih carinskih prodajaln. Posamezni delničar ne izkazuje pravnega interesa za izpodbijanje predpisov, ki se nanašajo na družbo in ki urejajo pravni položaj te družbe (tako npr. v sklepu št. U-I- 226/98 z dne 24. 6. 1998, OdlUS VII, 143). Gospodarska družba kot pravna oseba ima lastno, od svojih družbenikov (delničarjev) ločeno pravno subjektiviteto, prav tako pa tudi samostojne pravice in pravne interese, ki niso nujno v vsakem primeru enaki z interesi vsakega od delničarjev. Posamezni delničar ima le posredni, ekonomski interes glede vprašanja, pod kakšnimi (spremenjenimi) pogoji bo lahko delovala gospodarska družba, katere delničar je. Tak posredni, ekonomski interes pa ne zadostuje za izpodbijanje predpisa pred Ustavnim sodiščem. Svoje interese v zvezi z gospodarsko družbo lahko delničar uveljavlja prek notranje statusnoorganizacijske strukture družbe, prek organov, v katerih so zastopani interesi delničarjev; če se v okviru zastopniških organov delničarjev oblikuje potrebna večina zastopanega kapitala, potem lahko na ta način posamezni delničarji posredno, prek družbe uveljavljajo tudi svoje interese, vendar pa v tem primeru njihov posamični interes prek kapitalske večine preraste v interes, ki ga zastopa družba sama, preraste v samostojen, lasten in neposreden pravni interes družbe kot samostojnega pravnega subjekta.
6. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo že iz tega razloga zavreči, zato se Ustavno sodišče ni spuščalo v ugotavljanje obstoja ostalih procesnih predpostavk.
7. Ustavno sodišče je ta sklep sprejelo na podlagi 25. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik Franc Testen ter sodnice in sodniki dr. Janez Čebulj, Milojka Modrijan, dr. Ciril Ribičič, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen